Η σχολική εργασία του Όνφιμ και η επιγραφή "Είμαι άγριο θηρίο", περ. 1260 μ.Χ.
Ο **Όνφιμ** (Αρχαία διάλεκτος Νόβγκοροντ: онѳиме, *όνφιμε*), επίσης **Ανθέμιος του Νόβγκοροντ**, ήταν αγόρι από την Δημοκρατία του Νόβγκοροντ που έζησε στην ομώνυμη πόλη (σημερινή Ρωσία) τον 13ο αι. μ.Χ. γύρω στο 1220 ή 1260. Οι σημειώσεις και οι σχολικές εργασίες του έμειναν χαραγμένες πάνω σε χειρόγραφα από φλοιό σημύδας, τα οποία διατηρήθηκαν στο αργιλώδες έδαφος του Νόβγκοροντ. Ο Όνφιμ, που εκείνον τον καιρό ήταν μάλλον 6 ή 7 ετών, έγραφε στην αρχαία διάλεκτο του Νόβγκοροντ, τμήμα της αρχαίας ανατολικής Σλαβικής, γνωστή και ως αρχαία Ρωσική γλώσσα. Πέρα από γράμματα και συλλαβές, ζωγράφισε πεδία μαχών και σκίτσα με τον εαυτό του και τους καθηγητές του.

Ιστορικό
--------

Η πόλη Νόβγκοροντ, γνωστή και ως **Βελίκι Νόβγκοροντ** (Ρωσικά: *Великий Новгород*), είναι σημαντικό διοικητικό κέντρο του Όμπλαστ του Νόβγκοροντ και ήταν η πρωτεύουσα της ομώνυμης Φεουδαλικής Δημοκρατίας. Πιστεύεται ότι την εποχή εκείνη η πόλη σημείωνε ασυνήθιστα υψηλά επίπεδα αλφαβητισμού. Περίπου 200 χιλιόμετρα νότια της Αγίας Πετρούπολης, η πόλη περιβάλλεται από δάση σημύδας, των οποίων ο φλοιός χρησιμοποιήθηκε για αιώνες από τους ντόπιους για γραφή, καθώς ήταν μαλακός και εύκολος στην χάραξη.

Τα γραπτά του Όνφιμ
-------------------

Άγαλμα του Όνφιμ στο Νόβγκοροντ.
Σήμερα διασώζονται 17 επιγραφές σε ξύλο σημύδας που αποδίδονται στον Όνφιμ. Οι 12 από αυτές περιέχουν σχέδια και μόνο οι 5 περιέχουν κείμενα. Ένα από τα σχέδια παρουσιάζει έναν ιππότη σε άλογο να επιτίθεται σε κάποιον άνθρωπο με λόγχη, με τους μελετητές να εικάζουν ότι ο Όνφιμ αναπαριστούσε τον εαυτό του ως ιππότη. Τα γραπτά αποτελούν ασκήσεις γλωσσικής εκμάθησης: ο Όνφιμ έκανε εξάσκηση γράφοντας το αλφάβητο, επαναλαμβάνοντας συλλαβές και καταγράφοντας ψαλμούς. Τα γραπτά του περιέχουν φράσεις όπως *"Κύριε, βοήθα τον υπηρέτη σου, Όνφιμ"* και παραπομπές από το Βιβλίο των Ψαλμών.

Οι εικονογραφήσεις του Όνφιμ περιλαμβάνουν εικόνες ιπποτών, αλόγων, βελών και σκοτωμένων εχθρών. Σε ένα από τα σκίτσα αναπαρίσταται ένα θηρίο με μακρύ λαιμό, μυτερά αυτιά και σγουρή ουρά. Η εικονογράφηση αποτελεί ίσως "ένα πορτρέτο του εαυτού του, μεταμφιεσμένου σε φανταστικό ζώο". Το θηρίο είτε έχει ένα βέλος με φτερά στο στόμα, είτε εκτοξεύει φωτιά. Σε ένα από τα κείμενα εντοπίζεται η φράση *"Είμαι άγριο θηρίο"*, ενώ το κείμενο στο πλαίσιο λέει *"Χαιρετίσματα από τον Όνφιμ στον Ντανίλο"*, πιθανότατα φίλος ή συμμαθητής του Όνφιμ. Ο αριθμός των δακτύλων στα χέρια των εικονιζόμενων ανθρώπων ποικίλλει από τρία έως οκτώ. Πιθανολογείται πως ο Όνφιμ δεν είχε μάθει ακόμη αριθμητική.

Εικόνες
-------

* Ιππότης με το όνομα "Όνφιμ" στα δεξιά και από πάνω το αλφάβητο από το Α έως το Κ.Ιππότης με το όνομα "Όνφιμ" στα δεξιά και από πάνω το αλφάβητο από το Α έως το Κ.
* Επιγραφές σε φλοιό σημύδας: μαθήματα ορθογραφίας και σκίτσα ανθρώπων.Επιγραφές σε φλοιό σημύδας: μαθήματα ορθογραφίας και σκίτσα ανθρώπων.
* Βιβλικό απόσπασμα και πορτρέτα του Όνφιμ με φίλους του.Βιβλικό απόσπασμα και πορτρέτα του Όνφιμ με φίλους του.
* Διάφορες ζωγραφιές.Διάφορες ζωγραφιές.

Παραπομπές
----------

1. ↑  Freeze, Gregory (2002). *Russia: A History, new edition*. Oxford UP. ISBN 978-0-19-162249-6.
2. 1 2  Chambers, John H. (16 Οκτωβρίου 2008). *Everyone's History*. Xlibris. ISBN 978-1-4628-2167-9.
3. ↑  Yanine, Valentine (2009). *Readings in Russian Civilization, Volume 1: Russia Before Peter the Great, 900-1700*. U of Chicago P. ISBN 978-0-226-71843-9.
4. 1 2  Schaeken, Jos (2012). *Stemmen Op Berkenbast: Berichten Uit Middeleeuws Rusland: Dagelijks Leven en Communicatie*. Amsterdam UP. ISBN 9789087281618.
5. ↑  Franklin, Simon (2010). *Writing, Society and Culture in Early Rus, c.950-1300*. Cambridge UP. ISBN 978-1-139-43454-6.
6. ↑  Yanine 54.
7. ↑  *The Birch Bark Post of the Centuries*, Valentin Yanin
8. ↑  "Slavic Paleography" 522.

Εξωτερικοί σύνδεσμοι
--------------------

* Πολυμέσα σχετικά με το θέμα  Drawings by Onfim στο Wikimedia Commons

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 1399154387373430970005
* GND: 1172411271

 |

 |